**Un arc de fusta que es capgira**

Cap als anys 80, quan tenia uns set o vuit anys, vaig tenir una fixació. Tot va venir jugant a un joc de taula molt simple on recorríem un mapa de Catalunya amb un dau i una fitxa per anar passant per diferents elements del patrimoni català. Recordo una tarda, quan jugant a aquest joc em va tocar parar a Scala Dei. Desconeixia totalment què era. Aleshores vaig rebre un cartró on hi havia fotografiats els dos arcs emblemàtics que es troben a l’entrada del recinte de la Cartoixa. Em vaig quedar fascinada amb la imatge. Aquells arcs em van deixar captivada. Vaig sentir la necessitat de ser-hi sota, de provar com s’hi estava dins.

Després d’insistir molt als meus pares, hi vam acabar anant. Aleshores la Cartoixa no estava com ara. Era envaïda per la vegetació, sols es veia un munt de runes, però els arcs restaven intactes. La meva fixació aleshores era molt simple, posar-me sota els arcs. I ho vaig fer. No sé per què aquella dèria ni què en vaig treure de l’experiència, però el curiós és que gairebé quaranta anys més tard torno al mateix lloc convidada per Addend (per al projecte Priorat en Persona Arts Visuals) i torno a quedar fascinada pels arcs (la història anterior que us he explicat l’he anat recordant a mida que avançava amb la proposta). Aquest cop, però, amb la necessitat de donar-los la volta, de capgirar allò que durant molts anys va estar cap per avall, protegint, tancant.

En aquest enllaç trobareu el vídeo de l’acció: Capgirar l’arc.